Kerala

Kerala (केरल) er en indisk delstat med et territorium på 38 863 km² og ca. 31,8 millioner innbyggere (2001). Hovedstaden heter på det lokale språket malayalam Thiruvananthapuram, men er internasjonalt kjent under navnet Trivandrum. Utdanning Sammenlignet med India forøvrig har Kerala en godt utdannet befolkning. Analfabetismen er Indias laveste, ettersom delstaten i 1991 hadde over 90 % lesekyndige innbyggere – Kerala ble dermed regnet som den første delstaten i India uten analfabetisme. Forskjellen i andel lesekyndige mellom kvinner og menn og mellom urbane og ikke-urbane strøk er også den laveste i India. Politikk Befolkningen er politisk aktiv med høy valgdeltagelse. Det politiske landskapet domineres av to allianser: The United Democratic Front (India) (UDF) som ledes av Kongresspartiet og the Left Democratic Front (Kerala) (LDF) som ledes av Communist Party of India (Marxist) (CPI(M)). I 1957 var Kerala den første regionen i verden som fikk et kommunistisk styre gjennom et demokratisk valg. Kvinners posisjon I januar 2019 brøt det ut voldsomme uroligheter i Kerala etter at Indias statsminister Narendra Modi tillot forbud mot at menstruerende kvinner - av konservative hinduer regnet som «urene» - adgang til templene. Tempelet Sabarimala i Kerala nekter kvinner i aldersgruppen 10-50 år adgang. I september 2018 forkastet indisk høyesterett forbudet som ugyldig. Dette nektet Sabarimala å rette seg etter, og de neste månedene prøvde kvinner flere ganger å tiltvinge seg adgang. Til sist lyktes to av dem. Den ene, Bindhu Ammini, måtte deretter forlate Kerala av frykt for represalier; hun ble angrepet flere ganger og påkjørt av en bil. Store demonstrasjoner lammet flere av byene i Kerala, og kvinnene dannet kjeder arm i arm; den ene skal ha vært 620 km lang. Dyrevern Kerala holder flere elefanter i fangenskap enn noen annen indisk delstat, men ett tempel har funnet en alternativ løsning med støtte fra dyrevernorganisasjonen PETA India. Tempelet lovet å aldri ha eller leie levende dyr, heller ikke til religiøse ritualer, men i stedet ta i bruk roboter. I februar 2023 ankom roboten Irinjadapilly Raman, til forveksling lik en levende elefant. Det norske fiskeriprosjektet i Kerala Norges første u-hjelpsprosjekt, Fiskeriprosjektet i Kerala, ble startet i 1952 i Kerala. Det var et forsøk på å styrke den lokale fiskeriindustrien, blant annet med motorisering av båter. Prosjektet ble avsluttet i 1972. Det har siden blitt brukt som et eksempel på et særdeles feilslått bistandsprosjekt. Helge Øystein Pharo, som har forfattet et tobindsverk om prosjektet, er ikke enig i det: «Det indisk-norske fiskeriprosjektet er det mest omtalte i norsk bistandshistorie. Selv om det ofte omtales som mislykket, var det i realiteten et av Norges mest vellykkede bistandsprosjekter», skriver han. Byer og innbyggertall De større byene i Kerala, med overslag av antall innbyggere pr 2005 og eldre navneformer som byene er mer kjent under i parentes, er de følgende: Alappuzha (Alleppey) – 176 800 Beypur - 70 800 Changanācheri (Changanacherry) – 51 400 Cheruvannur – 59 400 Edathala – 71 200 Kalamassery – 66 400 Kānnangād – 68 500 Kannur - 62 800 Kāsaragod – 53 300 Kāyankulam – 64 200 Kochi (Cochin) – 604 800 Kollam (Quilon) – 394 200 Kottayam – 59 400 Koyilāndi – 70 700 Kozhikkod (Calicut) – 440 000 Kunnamkulam – 63 900 Malappuram – 61 700 Manjeri – 89 200 Nedumangād – 58 300 Neyyāttinkara – 88 100 Palakkad – 132 700 Payyannūr – 70 100 Ponnāni – 105 500 Talipparamba – 69 900 Thalassery – 97 200 Thiruvananthapuram (Trivandrum) – 784 200 Thrippunithura - 63 100 Thrissūr (Trichur) – 325 100 Tirūr – 54 900 Tiruvalla – 57 200 Vadakara – 76 500 Vazhakkala – 300 Tsunamien i desember 2004 Den 26. desember 2004 ble de sørligste distriktene i Kerala, særlig distriktene Kollam og Alappuzha, rammet av en tsunami utløst av en rekke undersjøiske jordskjelv langs en linje fra vest for Sumatra til Andamanøyene. Det øvrige Kerala gikk stort sett fri. (Se Jordskjelvet i Indiahavet 2004). Referanser Eksterne lenker (en) Offisielt nettsted (en) Kerala – kategori av bilder, video eller lyd på Commons (en) Kerala – galleri av bilder, video eller lyd på Commons